ደንበኞች በኤርፖርቶች ድርጅት አሠራር ላይ ቅሬታዎች አሰሙ
ደንበኞች በኢትዮጵያ ኤርፖርቶች ድርጅት አሠራር ላይ ያላቸውን ቅሬታዎች አሰሙ፡፡ ቅሬታዎቹ የተደመጡት የትራንስፖርት ሚኒስቴርና የኢትዮጵያ ኤርፖርቶች ድርጅት በመልካም አስተዳደር ዙሪያ ያሉ ችግሮችን ለመፍታት፣ ሚያዝያ 4 ቀን 2008 ዓ.ም. ከባለድርሻ አካላት ጋር በኤርፖርቶች ድርጅት የመሰብሰቢያ አዳራሽ ባዘጋጁት የምክክር መድረክ ላይ ነው፡፡ ስብሰባውን የመሩት የትራንስፖርት ሚኒስትር ዴኤታ አቶ ደሳለኝ አምባውና የኢትዮጵያ ኤርፖርቶች ድርጅት ዋና ሥራ አስፈጻሚ አቶ ቴዎድሮስ ዳዊት ናቸው፡፡በስብሰባው ላይ በአዲስ አበባ ቦሌ ዓለም አቀፍ ኤርፖርት የመንገደኞች ተርሚናል ሱቆችና ምግብ ቤቶች ባለቤቶች፣ አየር መንገዶች፣ ነዳጅ አቅራቢ ኩባንያዎችና ሌሎች አገልግሎት ሰጪ ድርጅቶች ተካፋይ ሆነዋል፡፡ ስብሰባውን የመሩት አቶ ደሳለኝ የኢትዮጵያ አየር መንገድ በከፍተኛ ፍጥነት በማደግ ላይ መሆኑን ጠቅሰው፣ የኢትዮጵያ ኤርፖርቶች ድርጅት የአየር መንገዱን ዕድገት ተከትሎ የኤርፖርቶች ግንባታ በማካሄድ ላይ መሆኑን አውስተዋል፡፡ ኤርፖርቶች ድርጅት የኤርፖርት አገልግሎት አድማሱን በማስፋት ከአፍሪካ ቀዳሚ የኤርፖርት አገልግሎት ሰጪ መሆንና የአዲስ አበባ ቦሌ ዓለም አቀፍ ኤርፖርትን ተመራጭ መናኸሪያ የማድረግ ራዕይ አንግቦ በመንቀሳቀስ ላይ መሆኑን አስረድተው፣ ይህ ተግባራዊ ሊሆን የሚችለው ድርጅቱ ያሉበትን የአሠራር ችግሮች መቅረፍ ሲችል መሆኑን ተናግረዋል፡፡የኢትዮጵያ ኤርፖርቶች ድርጅት የኮሙዩኒኬሽን ጉዳዮች ኃላፊ አቶ ወንድም ተክሉ የድርጅቱን የዘጠኝ ወራት ዕቅድ አፈጻጸም ሪፖርት አቅርበዋል፡፡ ‹‹መንገደኞችን ማርካት ብቻ ሳይሆን ማስደሰት አለብን፤›› ብለዋል አቶ ወንድም፡፡አቶ ደሳለኝ የስብሰባው ተሳታፊዎች የገጠማቸውን ችግሮች በግልጽ እንዲናገሩ መድረኩን ክፍት አድርገዋል፡፡ መድረኩን በመጠቀም ከፍተኛ እሮሮ ያሰሙት በአዲስ አበባ ኤርፖርት የመንገደኞች ተርሚናል የንግድ ቤቶች ባለቤቶች ናቸው፡፡ በተለያዩ የንግድ ሥራዎች የተሰማሩት ነጋዴዎች የኪራይ ሰብሳቢነት ችግር መኖሩን፣ ግልጽነት ያለው አሠራር አለመኖርና ከደንበኞች ለሚቀርቡ ጥያቄዎች ተገቢ ምላሽ አለመስጠት ዋና ዋና ችግሮች መሆናቸውን ተናግረዋል፡፡ የኤርፖርቶች ድርጅት የንግድ ቦታዎችን ለጨረታ ሲያቀርብ የጨረታ ሒደቱ ግልጽነት የጎደለው መሆኑን፣ አሸናፊዎች በምን መሥፈርት አሸናፊ ሊሆኑ እንደቻሉ እንደማይታወቅ፣ ጥያቄም ሲያቀርቡ በቂ ማብራሪያ የሚሰጣቸው አካል እንደሌለ ተናግረዋል፡፡አንዳንድ ግለሰቦች በኤርፖርት ውስጥ ከአምስት እስከ ስድስት ሱቆችና ምግብ ቤቶች በመያዝ ሥራውን በሞኖፖል እንደተቆጣጠሩት በምሬት ተናግረዋል፡፡ ‹‹ራሳችንን እንፈትሽ፣ የኪራይ ሰብሳቢነት ችግር አለ፤›› ሲሉ ብሶታቸውን አሰምተዋል፡፡ድርጅቱ የሚያቀርበው የንግድ ቦታ ኪራይ ጨረታ የመነሻ ዋጋ ከፍተኛና ለኪራይ የሚከፈለው ዋጋ እጅግ የተጋነነ በመሆኑ፣ አትራፊ ሆነው መቀጠል እንዳልቻሉ የተናገሩም አሉ፡፡የአውሮፕላን ነዳጅ አቅራቢዎች በድርጅቱ አሠራር ላይ ያላቸውን ቅሬታ አቅርበዋል፡፡ የኢትዮጵያ ኤርፖርቶች ድርጅት ከኩባንያዎቹ ለሚቀርቡለት ጥያቄዎች አፋጣኝ ምላሽ እንደማይሰጥና ከደኅነነት አንፃር ያሉ የአሠራር ግድፈቶች እንዳሉ ጠቅሰው የእርምት ዕርምጃዎች ሊወሰድ እንደሚገባ ተናግረዋል፡፡የአንድ የነዳጅ አቅራቢ ኩባንያ ተወካይ የተናገሩት ተሰብሳቢዎችን ፈገግ ያሰኘ ነበር፡፡ ‹‹የንጉሡ ሥርዓት የወደቀው ንጉሡ ለሕዝብ ጥያቄዎች ምላሽ መስጠት ስለተሳናቸው ነው፡፡ ደርግ የወደቀው ለሕዝብ ጥያቄዎች የጥይት ምላሽ በመስጠቱ ነው፡፡ አሁን ሕዝብ ጥያቄዎችን እያነሳ ነውና እናንተ ምን እንደሚገጥማችሁ እግዚአብሔር ነው የሚያውቀው፤›› ብለዋል፡፡የአንድ የግል አየር መንገድ ተወካይ በበኩላቸው፣ የኢትዮጵያ ኤርፖርቶች ድርጅት ከደንበኞች የሚቀርብለትን ቅሬታ ወይም ጥያቄ በአግባቡ እንደማያስተናግድ ተናግረዋል፡፡ በድርጅቱ ውስጥ የተቀላጠፈ አሠራር የለም ያሉት ተወካይዋ፣ ለአንድ ጥያቄ ምላሽ ለማግኘት ከሦስት ሳምንት በላይ እንደሚፈጅ ተናግረዋል፡፡ ኩባንያቸው በአዲስ አበባ ኤርፖርቶች የጥገና ሃንጋር ለመሥራት ጥያቄ ካቀረበ 15 ዓመታት ቢቆጠሩም፣ እስካሁን በተለያዩ ምክንያቶች ግንባታውን ማካሄድ እንዳልቻለ አስረድተዋል፡፡ ‹‹ጨረታ ካሸነፍን ከአንድ ዓመት በላይ ቢሆንም በየጊዜው የዲዛይን ለውጥ እንድናደርግ በመገደዳችን ከ280,000 ብር በላይ ኪሳራ ተዳርገናል፤›› ብለዋል፡፡የአንድ ኩባንያ ሥራ አስኪያጅ በበኩላቸው፣ የኢትዮጵያ ኤርፖርቶች ድርጅት ዋናው ችግር በጎንዮሽ ሥራዎች መጠመዱ እንደሆነ ተናግረዋል፡፡ የኢትዮጵያ ኤርፖርቶች ድርጅት ዋና ሥራው የኤርፖርት ኦፕሬሽን (አውሮፕላንና መንገደኞች ማስተናገድ) ቢሆንም፣ ድርጅቱ የንግድ ቦታዎች በማጫረትና በማከራየት ሥራ በመጠመዱ ዋና ተግባሩን በተገቢው ሁኔታ ማካሄድ አልቻለም ብለዋል፡፡ ‹‹ኃላፊዎቹ የቦታ ኪራይ ጨረታ፣ የኤርፖርት ግንባታ ጨረታ ማካሄድና የግንባታ ሥራዎችን በመቆጣጠር የተጠመዱ በመሆናቸው የኤርፖርት ሥራዎችን ለማካሄድ ጊዜ አጥሯቸዋል፡፡ የኤርፖርት ኦፕሬሽንና የጎንዮሽ ሥራዎችን መለየት ያስፈልጋል፡፡ እነዚህን የጎንዮሽ ሥራዎች ለሌሎች ድርጅቶች በኮንትራት መስጠት (Out source) ማድረግ ይኖርበታል፤›› ብለዋል፡፡አቶ ደሳለኝ ለእያንዳንዱ ጥያቄ ምላሽ መስጠት እንደሚያስቸግር ገልጸው፣ የተነሱት ቅሬታዎችና ሐሳቦች በሚገባ መመዝገባቸውን ተናግረዋል፡፡ ስብሰባው የመጀመሪያ መሆኑን ጠቁመው፣ ተመሳሳይ የውይይት መድረኮች እንደሚዘጋጁ ገልጸዋል፡፡ ችግሮች መኖራቸውን መንግሥት እንደሚገነዘብ ጠቅሰው፣ ኤርፖርቱ የሁሉም ዜጋ በመሆኑ ተገልጋዩ ኅብረተሰብ ይህ መሆን የለበትም ብሎ በኃላፊነትና በባለቤትነት ስሜት ቅሬታውን መግለጽና በሰላማዊ መንገድ መታገል እንዳለበት አሳስበዋል፡፡ የድርጅቱ ዋና ሥራ አስፈጻሚ አቶ ቴዎድሮስ በቀጣይ ድርጅቱ ከባለድርሻ አካላት ጋር የበለጠ ተቀራርቦ መሥራት እንዳለበት ተናግረዋል፡፡በተካሄደው የባለድርሻ አካላት የምክክር መድረክ ላይ አስተያየት እንዲሰጡ ሪፖርተር ጥያቄ ያቀረበላቸው አቶ ወንድም፣ ስብሰባው በመልካም አስተዳደር ዙሪያ ያሉ ችግሮችን ለመፍታት ድርጅቱ ከሚያደርገው ጥረት አንዱ አካል መሆኑን ገልጸው፣ በዚህ ላይ በቅርቡ መግለጫ ይሰጣል በማለት በዝርዝር ከመናገር ተቆጥበዋል፡፡አንድ የስብሰባው ተሳታፊ ለሪፖርተር እንደተናገሩት፣ ተደጋጋሚ ቅሬታ የቀረበባቸው አንድ የኢትዮጵያ ኤርፖርቶች ድርጅት ከፍተኛ የሥራ ኃላፊ በብቃት ማነስና በኪራይ ሰብሳቢነት ተገምግመው ከኃላፊነታቸው ተነስተው የነበረ ቢሆንም፣ በቅርቡ በድርጅታዊ አሠራር ተመልሰው ወደ ሥራቸው ተመልሰዋል፡፡ ‹‹እንዲህ ዓይነት ነገር እየተደረገ መልካም አስተዳደር እንዴት ሊሰፍን ይችላል?›› ሲሉ ጥያቄ አቅርበዋል፡፡የአንድ ኩባንያ ሥራ አስኪያጅ በበኩላቸው መንግሥት የተነሳውን ሕዝባዊ ተቃውሞ ለማርገብ ሲል የእሳት ማጥፋት ሥራ በመሥራት ላይ መሆኑን ገልጸዋል፡፡ ‹‹አሁንም በኤርፖርቶች ድርጅት ላይ የምናየው መንግሥት የማስተካከያ ዕርምጃ ለመውሰድ የተዘጋጀ ይመስላል፡፡ ሆኖም በአንድ ሰሞን ሆይሆይታ አንድ ሁለት ኃላፊዎች ላይ ጣት ቀስሮ ዕርምጃ መውሰድ ሥር ነቀል ለውጥ አያመጣም፡፡ መነጋገር ያለብን በአጠቃላይ የአሠራር ሥርዓቱ ላይ ነው እንጂ፣ አንድ ሁለት ሰው ማባረር መሠረታዊ ለውጥ ያመጣል የሚል እምነት የለኝም፤›› ብለዋል፡፡የአዲስ አበባ ኤርፖርቶች የንግድ ቦታዎች ኪራይ ጨረታ ላለፉት ረዥም ዓመታት ውዝግብ ተለይቶት አያውቅም፡፡ የኢትዮጵያ ኤርፖርቶች ድርጅት በቅርቡ ያወጣው ጨረታ በፍርድ ቤት ታግዶ ለማስነሳት ሙግት ላይ መሆኑን ለማወቅ ተችሏል፡፡ ተከራዮቹም እርስ በርስ ከመወነጃጀል ተቆጥበው እንደማያውቁ ታዛቢዎች ይናገራሉ፡፡